La Llei del Parlament de Catalunya 8/2015, de 10 de juny, va crear el municipi de Medinyà per segregació d'una part del terme municipal de Sant Julià de Ramis.
De conformitat amb el que disposa l'article 99.1 de la Llei orgànica 6/1985, d'1 de juliol, del poder judicial, en haver-se creat el nou municipi, mitjançant l'Ordre JUS/227/2016, de 16 de febrer (BOE núm. 49, de 26.2.2016), el Ministeri de Justícia va disposar l'1 de juny de 2016 com la data d'entrada en funcionament del Jutjat de Pau de Medinyà.
La Resolució JUS/2545/2016, de 8 de novembre (DOGC núm. 7249, de 17.11.2016), va establir, de forma transitòria, fins que no es completés el procediment establert al Decret 75/1997, de 18 de març, pel qual es regula el procediment de creació i modificació de les agrupacions de secretaries de jutjats de pau, que el personal al servei de l'Administració de justícia destinat a l'Agrupació de Secretaries de Jutjats de Pau núm. 5, amb seu a Sarrià de Ter, de la qual forma part la Secretaria del Jutjat de Pau de Sant Julià de Ramis, atendria també el Jutjat de Pau de Medinyà, un cop entrés en funcionament de forma operativa el nou òrgan judicial.
El Jutjat de Pau de Medinyà va entrar en funcionament de forma operativa el mes de febrer de 2017, un cop la Sala de Govern del Tribunal Superior de Justícia de Catalunya, en sessió que va tenir lloc el 14 de febrer de 2017, va nomenar la jutgessa de pau titular del nou òrgan.
El Tribunal Constitucional, en sentència 108/2017, de 21 de setembre, publicada al BOE núm. 247, de 13.10.2017, va estimar el recurs d'inconstitucionalitat núm. 1401-2016 interposat pel president del Govern de l'Estat contra la Llei 8/2015, de 10 de juny, de creació del municipi de Medinyà i en va declarar la inconstitucionalitat i consegüent nul·litat.
Mitjançant l'Ordre JUS/72/2018, de 29 de gener (BOE núm. 27, de 30.1.2018), el Ministeri de Justícia ha establert el 31 de gener de 2018 com la data d'efectivitat del cessament de l'activitat del Jutjat de Pau de Medinyà i el trasllat del Registre civil i de tots els seus expedients, documentació i arxius, com també dels mitjans materials, al Jutjat de Pau de Sant Julià de Ramis, municipi al qual queda incorporat novament.
Vista la proposta de la secretària de Relacions amb l'Administració de Justícia de la Generalitat.
En atenció al que s'ha exposat, de conformitat amb el que estableix l'article 6 del Reial decret 944/2017, de 27 d'octubre, pel qual es designen òrgans i autoritats encarregats de donar compliment a les mesures dirigides al Govern i a l'Administració de la Generalitat de Catalunya, autoritzades per acord del Ple del Senat, de 27 d'octubre de 2017, pel qual s'aproven les mesures requerides pel Govern, a l'empara de l'article 155 de la Constitució,
Deixar sense efectes la Resolució JUS/2545/2016, de 8 de novembre, per la qual s'estableix, de forma transitòria, la prestació de serveis per part del personal destinat a l'Agrupació de Secretaries de Jutjats de Pau núm. 5, amb seu a Sarrià de Ter, a favor del nou Jutjat de Pau de Medinyà.
Disposar que aquesta Ordre es notifiqui a l'Ajuntament de Sant Julià de Ramis, a la Comissió liquidadora de la Comissió Gestora Municipal de l'Ajuntament de Medinyà i al secretari de l'Agrupació de Secretaries de Jutjats de Pau núm. 5, amb seu a Sarrià de Ter.
Notificada aquesta Ordre, el secretari de l'Agrupació de Secretaries de Jutjats de Pau núm. 5, amb seu a Sarrià de Ter, haurà de presentar, perquè l'aprovi el Departament de Justícia, un nou pla de treball que s'ajusti a la nova configuració de l'òrgan, sense tenir en compte ja la Secretaria del Jutjat de Pau de Medinyà.
Contra aquesta Ordre, que exhaureix la via administrativa, les persones interessades poden interposar, amb caràcter potestatiu, recurs de reposició davant l'òrgan que l'ha dictada en el termini d'un mes, d'acord amb el que estableixen l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos, de conformitat amb el que disposen els articles 10, 14, 25 i 46 de la Llei 29/1998, de 13 de juliol, reguladora de la jurisdicció contenciosa administrativa, ambdós terminis a comptar de l'endemà de la notificació d'aquesta Ordre.
Els ens locals poden interposar-hi, així mateix, recurs contenciós administratiu davant el Tribunal Superior de Justícia de Catalunya en el termini de dos mesos a comptar de l'endemà de la notificació.
Així mateix, amb caràcter previ a la interposició del recurs contenciós administratiu, els ajuntaments interessats poden formular, davant l'òrgan que l'ha dictada i en el termini de dos mesos a comptar de l'endemà de la seva publicació, el requeriment d'anul·lació o revocació que estableix l'article 44 de la Llei 29/1998, de 13 de juliol, reguladora de la jurisdicció contenciosa administrativa.
Igualment, les persones interessades poden interposar qualsevol altre recurs que considerin convenient per a la defensa dels seus interessos.